《山园四咏·醒心亭》
宋代·姜特立

昔人醒心处，唯恐玉山颓。
我今醒心亭，正与醉为媒。
醒心非醒酒，所醒遗形骸。
如病得大丹，如梦忽惊回。
如闇秉巨烛，如蛰发春苗。
有时酩酊中，蘧蘧自形开。
下视名利场，昏晓走尘埃。
醒处元不醒，醉时良可哀。
嗟哉我何人，颠倒有至怀。
不求醉中醒，却醉醒中杯。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。